text: Chandermohan.sharma@timesgroup.com अगर आपने डायरेक्टर मनीष झा के निर्देशन में मातृभूमि और अनवर जैसी लीक से हटकर बनी फिल्में देख रखी हैं तो इस फिल्म को देखकर आपको लगेगा जैसे इसका निर्देशन मनीष ने नहीं किया या फिर उन्होंने बस निर्देशन की खानापूर्ति की है। इस फिल्म के पहले सीन से आखिरी तक कहीं नहीं लगता कि मनीष इस फिल्म को डायरेक्ट कर रहे हैं। ऐसा लगता है मनीष की टीम के किसी दूसरे या तीसरे नंबर के असिस्टेंट ने फिल्म की कमान संभाल रखी हो। वहीं, 'मुन्नाभाई' सीरीज की फिल्मों के अलावा 'जॉली एलएलबी' में अपनी ऐक्टिंग से हर किसी को हैरान कर चुके बोमन ईरानी और अरशद वारसी ने ऐसी फिल्म को क्यों चुना जिसमें उनके करने के लिए कुछ था ही नहीं, समझ से परे नजर आता है। बिहार की पृष्ठभूमि पर बनी इस फिल्म की कहानी बेशक पटना शहर से जुड़ी हो, लेकिन मुंबई के किसी स्टूडियो में पटना का सेट लगाकर मनीष पूरी फिल्म में कहीं भी इस बात का एहसास नहीं करा पाए कि उनकी फिल्म एक बिहारी किडनैपर से जुड़ी है। कमजोर स्क्रिप्ट, सतही निर्देशन और ऐसी कहानी जो शायद ही किसी क्लास के पल्ले पड़ सके, यह फिल्म यकीनन मनीष झा के अब के करियर की सबसे कमजोर फिल्म कही जा सकती है। फिल्मी खबरें पढ़ें फेसबुक पर, लाइक करें NBT MOVIES कहानी : पटना शहर में किडनैपर माइकल मिश्रा (अरशद वारसी) के नाम का डंका बजता है। सारा शहर उसे सल्यूट ठोकता है तो गली मुहल्ले में ड्यूटी करने वाला पुलिसवाला भी माइकल को सल्यूट करता है। माइकल किसी को भी किडनैप करके अपने बड़े से उस अड्डे पर लाकर रखता है जहां उसने सफेद ड्रेस में हाथ में मोमबत्ती थामे एक लड़की को सिर्फ इसलिए रखी हुई है जिससे पुलिसवाले और दूसरे लोग उसके अड्डे को भूतिया अड्डा समझकर वहां न आएं। माइकल मिश्रा ने एक दिन एक युवक को एक गहरे गड्डे से निकालकर उसकी जान बचाई और उसे हाफ पैंट (कायोज ईरानी) का नाम दिया। उसी दिन से हाफ पैंट माइकल मिश्रा का दायां हाथ बन गया और माइकल के गिरोह में शामिल हो गया। माइकल को सालों से एक आवाज की तलाश है। हेलो शब्द सुनने के मकसद से माइकल शहर की कई लड़कियों को जबरन रोकता और उनकी आवाज में हेलो सुनता है, लेकिन माइकल को वह आवाज नहीं मिली जिसकी उसे तलाश थी। अचानक एक दिन माइकल की मुलाकात वर्षा शुक्ला (अदिति राव हैदरी) से हुई। चंद मुलाकातों के बाद माइकल को लगने लगा वर्षा वही लड़की है, जिसकी उसे बरसों से तलाश थी। वर्षा से मिलने के बाद माइकल की जिंदगी का मकसद ही बदल गया। माइकल ने वर्षा के लिए खुद को बदलने का फैसला किया और थाने जाकर आत्मसर्मपण कर दिया। निर्देशन : खुद बिहार के रहने वाले मनीष झा बिहार के पटना शहर के इर्द-गिर्द केंद्रित इस फिल्म को सही ट्रैक पर नहीं रख पाए। दरअसल, फिल्म की स्क्रिप्ट में जरा भी दम नहीं था, वहीं फिल्म के ज्यादातर किरदारों को बिहारी लुक देने के चक्कर में मनीष खुद ऐसे उलझकर रह गए कि ज्यादातर किरदार कहीं भी गिरोह के गुंडे तो नहीं लगे, लेकिन अजीबोगरीब पोशाक पहने कमीडियन जरूर लगे। वहीं इंडस्ट्री के दो दिग्गज स्टार अरशद और बोमन से भी मनीष उनके टैलंट के मुताबिक काम नहीं ले पाए। अगर प्रॉजेक्ट शुरू करने से पहले मनीष कहानी पर कुछ ज्यादा मेहनत करते तो फिल्म कम से कम सिंगल क्लास सेंटर्स पर अच्छा बिज़नस जरूर कर पाती। ऐक्टिंग : अरशद वारसी और अदिति राव हैदरी दोनों ने खुद को ठेठ बिहारी लुक में दिखने और बिहारी स्टाइल में बोलने की अच्छी कोशिश की है, दोनों अपने रोल में कई जगह ओवर एक्टिंग के भी खूब शिकार हुए। वहीं, बोमन ईरानी के बेटे कायोज ईरानी ने हाफ पैंट के किरदार को सही ढंग से निभाया। बोमन ईरानी को फिल्म में बेहद कम फुटेज मिली। दरअसल, बोमन के किरदार को फिल्म में एक सूत्रधार के तौर पर पेश किया गया और उन्होंने इस किरदार को अच्छे ढंग से निभाया। संगीत : बिहार के बैकग्राउंड पर होने के बाद फिल्म में ऐसा कोई गाना नहीं है जो म्यूजिक लवर्स की कसौटी पर खरा उतर सके। हां, फिल्म का बैकग्राउंड स्कोर अच्छा बन पड़ा है। क्यों देखें : अगर दूसरा कोई विकल्प नहीं है और दो सवा दो घंटे का टाइम कैसे भी पास करना है तो इन माइकल साहब से मिल आएं। 